**בראשית ו-י: מבול, או "התחלות הן תמיד גם סוף..." (יזהר אשדות)**

דף למנחה / אדוה הכהן בומנדיל

רק נברא העולם, וכבר הוא ניצב על פי תהום. ביחידה הקודמת למדנו כי אלוהים שברא את העולם, ראה "כי טוב", וברא את האדם וראה כי "טוב מאוד". ביחידת הלימוד שלפנינו אלוהים רואה "כִּי רַבָּה רָעַת הָאָדָם", מתחרט על בריאתו ומחליט למחות את האדם ולהטביע במבול את העולם כולו.

בשונה מהחלוקה שיוצרת פרשת השבוע, בפרויקט 929 החלוקה היא לפי פרקים ולכן נתעכב בלימוד זה על פרשה נוספת המובאת בתחילת סיפור המבול, סיפור מוכר פחות ומוזר אף יותר: על בני האלוהים ובנות האדם (בראשית ו, א-ד). הלימוד להלן מזמין לבחון את שני הסיפורים הללו, כל אחד בפני עצמו ושניהם יחד. בתחילת הלימוד ובסיומו נעסוק בשאלת הרס העולם ובנייתו מחדש. בתווך נקדיש יחידה קצרה לכל אחד משני הסיפורים בנפרד (בני האלוהים, המבול), ונעמוד על שאלת סמיכותם זה לזה.

חמשת הפרקים הנלמדים בשבוע הזה, בניגוד לשבועות אחרים בפרויקט, מכילים שני סיפורים עיקריים – הסיפור המרכזי הוא המבול, והפסקה הקצרה שלפניו על בני האלוהים ובנות האדם. אף שמדובר בשני סיפורים בלבד, אתגר מציאת האיזון בין הרחבה למיקוד נותר בעינו. דף הלימוד מתייחס אמנם לשני הסיפורים, אך הלומד והמנחה מוזמנים לצעוד בכיוונים המוצעים ולפתוח שערים נוספים לאותן פרשיות.

**פתיחה: שָׁמַיִם חֲדָשִׁים**

נפתח בשאלת הרצון להרוס הכול ולברוא מחדש ונעיין בכמה מקורות בנושא. נשאל את הלומדים אם גם הם חוו רצון מעין זה; האם בנייה מחדש מאפשרת לדעתם תיקון ושינוי; ונברר מהי תחושתם כלפי הבחירה האלוהית להחריב ולבנות מחדש את העולם.

\*\*\*

1. **עד 120! בני האלוהים ובנות האדם**

ארבעת הפסוקים הפותחים את פרק ו' המתארים את סיפור בני האלוהים ובנות האדם, הם חריגים בנוף התנ"כי, ומזכירים מיתולוגיות מעמים אחרים על קשרים בין אלים ובני אנוש. הפרשן משה דוד קאסוטו הגדיר פרשייה זו כ"אחת הסתומות ביותר".[[1]](#footnote-2) אופיו הייחודי של הסיפור והיקפו הקצר מזמינים קריאה צמודה בו, תוך הקשבה למילות הטקסט ולתחושות המשתתפים.

לאחר קריאת הפסוקים והמקורות הפרשניים על שאלת זיהויים של "בני האלוהים", מסתמנים שני כיווני חשיבה עיקריים: עצם הצורך לזהות את בני האלוהים; וכל אחד מכיווני הפרשנות כשלעצמו. מדוע התעורר דיון פרשני בשאלה זו? מהו הדחף להאיר את זהותם של בני האלוהים? ובעקבות זאת: מה המשמעות העומדת מאחורי כל אחד מן הפירושים השונים ("בני השרים והשופטים", "השרים ההולכים בשליחותו של מקום", "בניו של קין", "המלאכים שקטרגועל בריאת האדם"). מתוך הדיון בשאלת בני האלוהים נבחן את משמעות הסיפור כולו, ומטרת הבאתו ברצף פרקי בראשית.

**\*\*\***

1. **מבול:**

לעתים נדמה שסיפור המבול נצרב בתודעה בצבעים עליזים למדי, מעין שילוב בין גן חיות למסע הרפתקאות. המקורות המובאים בחלק זה פותחים חלון למורכבות מסע הישרדותו של נוח בתיבה. נזמין את המשתתפים לדמיין את נוח ומשפחתו מיטלטלים בסערה, וננסה לשער כיצד הם חוו את תקופת המבול, איזו מציאות סבבה אותם, ואיזו תודעה התעצבה במחשבתם.

לאחר מכן נקרא את השיר 'אררט' של דן פגיס, אשר מצייר תמונה קשה של אחרי המבול ומיטיב לחשוף כאב ושמחה, לשער את האסונות שבעקבות האסון. בסיום העיסוק במבול נשאל את המשתתפים מהי לדעתם משמעות הבחירה האלוהית להחריב את העולם כמעט עד-תום אך לא לחלוטין, להטביעו במבול אך להמשיך את השושלת החדשה מן הניצולים.

סיפור המבול מכיל מוטיבים רבים שדף הלימוד אינו יכול להרחיב בהם. על פי רצון המנחה וההתאמה לקבוצה אפשר להרחיב את הדיון לכיוונים הבאים:

**ברית:** מהי ברית? מה משמעותה בסיפור המבול? מי שותפים בדרך כלל לברית, ומה משמעות כריתת הברית בין אלוהים לאדם?

**ריח הניחוח:** פסוקים כ-כא בפרק ח' מתארים את נוח לאחר המבול, הבונה מזבח ומקריב בו לאלוהיו. ניתן לפתח את הדיון על קורבנות, בניית מזבחות, ועוד, ולענייננו – מה משמעות בחירת נוח להקריב את החיות ששרדו עמו את המבול? וכיצד יש להסביר את תגובת אלוהים?

**רע מנעוריו:** "וַיָּרַח ה' אֶת רֵיחַ הַנִּיחֹחַ וַיֹּאמֶר ה' אֶל לִבּוֹ לֹא אֹסִף לְקַלֵּל עוֹד אֶת הָאֲדָמָה בַּעֲבוּר הָאָדָם כִּי יֵצֶר לֵב הָאָדָם רַע מִנְּעֻרָיו וְלֹא אֹסִף עוֹד לְהַכּוֹת אֶת כָּל חַי כַּאֲשֶׁר עָשִׂיתִי" (בראשית ח, כא). מהי הזיקה בין הקרבת הקורבנות להגדרת האדם כ"רע"? האם נחשפת בכך תפיסת צמחונות כעליונה יותר מבחינה מוסרית? מהו היחס בין תפיסת האדם כ"רע מנעוריו" להחלטת אלוהים שלא להחריב את העולם? האם זהו ייאוש? ואם כן, איזה אור זה שופך על הבחירה להציף את העולם במבול? האם לדעתכם יצר לב האדם אכן רע מנעוריו?

**קשת:** פסוקים יג-יז בפרק ט' מתארים את נתינת אות הברית – הקשת. מה משמעות נתינת סימן לברית? אילו סימנים נוספים יש בחייכם לבריתות? אילו תחושות הקשת מציפה בכם?

**גרסאות המבול:** מחקר המקרא מדגיש את הכפילויות בתיאור המבול, ומציע לשער כי לפנינו שתי גרסאות שונות של תיאור המבול ששולבו יחד. בניגוד לפרקי הבריאה, המובחנים זה מזה ומפורסמים בכפילותם. סיפור המבול נקרא בדרך כלל כרצף אחד. ניתן להזמין את המשתתפים לקרוא את סיפור המבול מתוך רגישות לשאלת הכפילויות שבו. אילו פרטים בולטים בכפילותם? בסתירתם? בצרימתם? מהי משמעות צירופם יחד? האם הם מזהים פערים מעניינים בין הגרסאות?

**יונה ועלה של זית:** מהו תפקיד היונה בסיפור המבול? מה משמעות הסמל הטמון באזכורה? מהו פשר הפיכתו לסמל?

**נוח כשיכור:** לאחר תום המבול נוח נוטע כרם, ומשתכר מיינו. ניתן לשאול את המשתתפים אודות יין, שכרות, היחס בין המבול לשכרות, ועוד.

**\*\*\***

1. **סמיכות פרשיות:**

בעקבות לימוד שתי הפרשיות כשלעצמן, בני האלוהים והמבול, נזמין את המשתתפים לבחון את היחס ביניהן, ולפרש את פשר זיקתן וסמיכותן זו לזו. האם מעשה בני האלוהים מצטרף כאחת הסיבות למבול? ואם כן, מה היחס בין הגדרתם כ'בני אלוהים' להגדרה הבאה "רבה רעת האדם"? ושמא לפנינו סיבה נוספת, אחרת, לרצון האלוהי במבול? אולי בכלל אלו שתי פרשיות נפרדות, המונחות זו בצד זו ללא זיקה תכנית ביניהן?

**לסיום**

בפתח הלימוד הזמנו את המשתתפים לחשוב על הרצון להרוס הכול ולברוא מחדש. בחתימת הלימוד מובאים מקורות המחזירים אותנו לנושא זה, מציפים שאלות העולות ממנו ומאירים את חורבן העולם כתופעה חוזרת ונשנית.

ניתן לחתום את הלימוד בהאזנה לשיר: Somewhere Over the Rainbow**.**

**\*\*\***

1. מ"ד קאסוטו, "מעשה האלוהים ובנות האדם", **ספרות מקראית וספרות כנענית**, א, ירושלים תשל"ב. [↑](#footnote-ref-2)